A Bizottság 991/2001/EK rendelete
(2001. május 21.)
a Nemzetközi Polgári Repülésről Szóló Egyezmény második kiadásának (1988) 16. függeléke 1. kötete 2. fejezete II. részének hatálya alá tartozó repülőgépek üzemeltetésének korlátozásáról szóló 92/14/EGK tanácsi irányelv mellékletének módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999/28/EK bizottsági irányelvvel [1] módosított, a Nemzetközi Polgári Repülésről Szóló Egyezmény második kiadásának (1988) 16. függeléke 1. kötete 2. fejezete II. részének hatálya alá tartozó repülőgépek üzemeltetésének korlátozásáról szóló, 1992. március 2-i 92/14/EGK tanácsi irányelvre [2] és különösen annak 9a. cikkére,
mivel:
(1) A 92/14/EGK irányelv 3. cikke mentesíti az irányelv mellékletében felsorolt repülőgépeket, feltéve különösen, hogy azokat továbbra is olyan belföldi természetes vagy jogi személyek használják, akiknek a székhelye abban az országban található, amelyben a szóban forgó repülőgépeket valamely meghatározott referencia-időszak során nyilvántartásba vették.
(2) A 98/20/EK tanácsi irányelvvel [3] módosított 92/14/EGK irányelv 9a. cikke a jogosultsági feltételek maradéktalan betartása érdekében a melléklet módosításaira vonatkozóan egyszerűsített eljárást határoz meg.
(3) A 92/14/EGK irányelv mellékletét az egyszerűsített eljárás alapján első alkalommal módosító 1999/28/EK irányelv hatálybalépése óta a mellékletben feltüntetett repülőgépek egy részét megsemmisítették, másokat töröltek az illető ország lajstromából; ennek megfelelően az ezekre a repülőgépekre vonatkozó tételeket a mellékletből törölni kell.
(4) A követelményeknek megfelelő repülőgépek egy része 2001 folyamán eléri a 25 éves kort; ennek megfelelően a mellékletet a vonatkozó bejegyzésekkel ki kell egészíteni.
(5) A lajstromban szereplő repülőgépek nyilvántartási kódjával, illetve a repülőgépek üzemeltetőivel kapcsolatos változások miatt kívánatos a mellékletben szereplő adatok pontosítása.
(6) Az alkalmazott jogi eszköz megváltoztatását a melléklet módosításainak korlátozottsága és hatálya, valamint a sürgősség indokolja.
(7) Annak érdekében, hogy az érdekelt felek számára késedelem nélkül elérhetővé váljanak a rendeletben meghatározott mentességek, ezt a rendeletet sürgősséggel kell hatályba léptetni.
(8) E rendeletben előírt intézkedések összhangban vannak a legutóbb a 2871/2000/EK bizottsági rendelettel [4] módosított, a polgári légi közlekedés területén a műszaki előírások és a közigazgatási eljárások összehangolásáról szóló, 1991. december 16-i 3922/91/EGK tanácsi rendelettel [5] létrehozott Repülésbiztonság-szabályozási Bizottság véleményével [6],
ELFOGADTA EZT A RENDELETET:
1. cikk
A 92/14/EGK irányelv melléklete e rendelet mellékletének megfelelően módosul.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. május 21-én.